﻿

На основу члана 7a став 4. Закона о пољопривреди и руралном развоју („Службени гласник РС”, бр. 41/09, 10/13 – др. закон, 101/16, 67/21 – др. закон и 114/21),

Министар пољопривреде, шумарства и водопривреде доноси

**ПРАВИЛНИК**

**о изменама и допунама Правилника о ИПАРД подстицајима за инвестиције у физичку имовину пољопривредних газдинстава**

Члан 1.

У Правилнику о ИПАРД подстицајима за инвестиције у физичку имовину пољопривредних газдинстава („Службени гласник РС”, бр. 84/17, 112/17, 78/18, 67/19, 53/21 и 10/22), у члану 2. тачка 6) мења се и гласи:

„6) повезана лица јесу, повезана физичка, лица и то: носилац и чланови породичног пољопривредног газдинства, супружници, ванбрачни партнери, крвни сродници у правој и побочној линији закључно са трећим степеном сродства, усвојилац и усвојеник, лица између којих је извршен пренос управљачких права, као и повезана правна лица у смислу закона којим се уређује порез на добит правних лица;”.

Члан 2.

У члану 13. став 1. тачка 3) мења се и гласи:

„3) 70% од укупних прихватљивих трошкова – ако је место инвестиције у планинским подручјима у складу са посебним прописом којим се одређују подручја са отежаним условима рада у пољопривреди, а ако је место инвестиције катастарска парцела на којој се користи опрема, машина или механизација које су предмет захтева у планинским подручјима и:

(1) ако је та катастарска парцела уписана у Регистру у оквиру пољопривредног газдинства подносиоца захтева за одобравање пројекта најмање 12 месеци пре дана подношења захтева за одобравање пројекта, или,

(2) ако подносилац захтева за одобравање пројекта има и пребивалиште, односно седиште у планинском подручју.”

Члан 3.

У члану 18. додају се ст. 3. и 4, који гласе:

„Управа без разматрања одбацује захтев за одобравање пројекта који није достављен на прописаном уредно попуњеном обрасцу захтева, као и захтев за одобравање пројекта уз који нису достављене уредне понуде за набавку инвестиције, пословни план и попис покретне и непокретне имовине на дан 31. децембра претходне године у односу на годину у којој се подноси захтев.

Неуредно попуњеним обрасцем захтева за одобравање пројекта и неуредним понудама за набавку инвестиције из става 3. овог члана не сматрају се образац захтева за одобравање пројекта, односно понуде за набавку инвестиције, који садрже грешке у именима или бројевима, писању или рачунању и друге очигледне нетачности, односно које садрже друге формалне недостатке који не спречавају Управу да поступа по захтеву за одобравање пројекта.”

Члан 4.

У члану 20. став 4. брише се.

Члан 5.

У члану 23. став 4. мења се и гласи:

„Са 25 бодова бодују се захтеви за одобравање пројекта ако се место инвестиције налази у подручју са отежаним условима рада у пољопривреди у складу са посебним прописом којим се одређују подручја са отежаним условима рада у пољопривреди, а ако је место инвестиције катастарска парцела на којој се користи опрема, машина или механизација које су предмет захтева у подручју са отежаним условима рада у пољопривреди и:

1) ако је та катастарска парцела уписана у Регистру у оквиру пољопривредног газдинства подносиоца захтева за одобравање пројекта најмање 12 месеци пре дана подношења захтева за одобравање пројекта, или;

2) ако подносилац захтева за одобравање пројекта има и пребивалиште, односно седиште у подручју са отежаним условима рада у пољопривреди.”

Члан 6.

У члану 25. став 1. мења се и гласи:

„После доношења решења о одобравању пројекта, а најкасније 30 дана пре истека рока за реализацију одобреног пројекта, корисник ИПАРД подстицаја може поднети само један захтев за измену одобреног пројекта:

1) ако су измене пројекта такве да се њима не мењају битне особине, односно сврха инвестиције;

2) ако се измене односе на продужетак рока за завршетак пројекта, односно продужетак рока за подношење захтева за одобравање коначне исплате ИПАРД подстицаја, из оправданих разлога, за највише шест месеци за инвестиције у набавку опреме, машина и механизације, односно за највише 12 месеци за инвестиције у изградњу и опремање објеката;

3) ако реализација одобреног пројекта није могућа или није економски оправдана услед:

(1) више силе,

(2) немогућности добављача да обезбеди производе и услуге,

(3) промене прописа,

(4) увођења нових технологија које могу побољшати ефикасност предметне инвестиције.”

Члан 7.

У члану 36. став 4. тачка 5) тачка на крају замењује се тачком и запетом.

После тачке 5) додаје се тачка 6), која гласи:

„6) обавезу примаоца средстава да у периоду од пет година од дана коначне исплате ИПАРД подстицаја, у зависности од сектора у коме је инвестиција реализована, обавља биљну производњу на површинама пољопривредног земљишта уписаним у Регистар, односно обавља сточарску производњу са одговарајућим сточним фондом, који одговарају површинама под одговарајућим биљним културама, односно броју грла стоке који су овим правилником прописани као минимални посебни услови за остваривање права на одобравање коначне исплате ИПАРД подстицаја у погледу површине, односно броја грла стоке.”

Члан 8.

Захтеви за остваривање права на ИПАРД подстицаје поднети до дана ступања на снагу овог правилника решаваће се у складу са прописима који су били на снази у време подношења захтева за одобравање пројекта.

Члан 9.

Овај правилник ступа на снагу наредног дана од дана објављивања у „Службеном гласнику Републике Србијеˮ.

Број 110-00-200/2021-09

У Београду, 10. фебруара 2022. године

Министар,

**Бранислав Недимовић,** с.р.